CELEX: C2004/262/64
Language: da
Date: 2004-10-23 00:00:00
Title: Sag T-279/04: Sag anlagt den 8. juli 2004 af Éditions Odile Jacobs SAS mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/33
            
         Sag anlagt den 8. juli 2004 af Éditions Odile Jacobs SAS mod Kommissionen for De Europæiske Fællesskaber
   (Sag T-279/04)
   (2004/C 262/64)
   Processprog: fransk
   Ved De Europæiske Fællesskabers Ret i Første Instans er der den 8. juli 2004 anlagt sag mod Kommissionen for De Europæiske Fællesskaber af Éditions Odile Jacobs SAS, Paris, ved avocats Olivier Fréget og Wilko van Weert, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning af 7. januar 2004 om en fusions forenelighed med fællesmarkedet og EØS-aftalen (sag COMP/M.2978 — Lagardère/Natexis/VUP) (1) annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Ved den anfægtede beslutning har Kommissionen besluttet ikke at modsætte sig selskabet Lagardères erhvervelse af kontrollen over bestemte aktiver i selskabet Vivendi Universal Publishing (som kontrolleres af Investima, mens Lagardère selv kontrolleres af Natexis Banques Populaires) og at erklære transaktionen — som var blevet anmeldt til Kommissionen i henhold til artikel 4 i forordning (EØF) nr. 4064/89 (2) den 14. april 2003 — forenelig med fællesmarkedet og EØS-aftalen, betinget af, at de foreslåede tilsagn gennemføres.
   Sagsøgeren, som mener at være umiddelbart og individuelt berørt af den anfægtede beslutning, idet selskabet har deltaget aktivt i den administrative procedure forud for beslutningens vedtagelse, har nedlagt påstand om annullation af beslutningen med den begrundelse, for det første, at Kommissionen har tilsidesat forordning nr. 4064/89. Ifølge sagsøgeren kunne banken Natexis ikke være omfattet af undtagelsen i denne forordnings artikel 3, stk. 5, litra a), eftersom den først erhvervede Vivendi Universal Publishing efter at have indgået aftale om videresalg af denne virksomhed til Lagardère. Kommissionen har desuden urigtigt anset det omhandlede projekt for at udgøre en erhvervelse af enekontrol, selv om der i virkeligheden var tale om erhvervelse af fælles kontrol for Lagardère og Natexis, som skulle have foretaget en fælles anmeldelse heraf som omhandlet i artikel 4, stk. 2, i forordning nr. 4064/89.
   Sagsøgeren har ligeledes gjort gældende, at Kommissionen har tilsidesat artikel 6, stk. 1, og artikel 2, stk. 1, litra a), i forordning nr. 4064/89, idet den godtog anmeldelsen af den omhandlede fusion mere end fire måneder efter sin indgriben, og idet den indrømmede Lagardère den ene frist efter den anden, hvorfor vedtagelsen af beslutningen blev udskudt med ni måneder. Kommissionen har også begået en åbenbar fejl for så vidt angår bedømmelsen af Lagardères reelle styrke.
   Sagsøgeren har desuden anført, at Kommissionen har tilsidesat artikel 2 i forordning nr. 4064/89 og begået en åbenbar skønsfejl, idet den anfægtede beslutning styrker Lagardères dominerende stilling. Sagsøgeren har anført, at Kommissionens godkendelse af et tilsagn om afhændelse, som hverken principielt eller med hensyn til betingelserne for gennemførelse heraf gør det muligt at genoprette en effektiv konkurrence, udgør en tilsidesættelse af artikel 8, stk. 2, i forordning nr. 4064/89. Sagsøgeren har endelig påberåbt sig manglende begrundelse af den anfægtede beslutning for så vidt angår dette tilsagns indvirkning på markedets struktur under de nuværende vilkår.
   
      (1)  EFT L 125 af 28.4.2004, s. 54.
   
      (2)  Rådets forordning (EØF) nr. 4064/89 af 21.12.1989 om kontrol med fusioner og virksomhedsovertagelser, EFT 1990 L 257, s. 13.